
Text rozhodnutia
Súd: Krajský súd Košice Spisová značka: 8Sd/26/2016 Identifikačné číslo súdneho spisu: 7016200431 Dátum vydania rozhodnutia: 20. 04. 2016 Meno a priezvisko sudcu, VSÚ: JUDr. Marek Kotora ECLI: ECLI:SK:KSKE:2016:7016200431.1 Uznesenie Krajský súd v Košiciach v právnej veci navrhovateľky: P. Y., nar. XX.XX.XXXX, bytom T. XXX, XXX XX, zastúpená JUDr. Milanom Szőllőssym, advokátom, Mlynská 28, Košice, proti odporkyni: Sociálna poisťovňa, ústredie Bratislava, Ul. 29. augusta 8-10, 813 63 Bratislava, o preskúmanie rozhodnutia č. XXX XXX XXXX X zo dňa 02.03.2016, v konaní o invalidnom dôchodku, takto r o z h o d o l : P o s t u p u j e vec Krajskému súdu v Prešove. o d ô v o d n e n i e : Krajskému súdu v Košiciach bol dňa 18.04.2016 doručený opravný prostriedok navrhovateľky zo dňa 14.04.2016 proti rozhodnutiu odporkyne č. XXX XXX XXXX X zo dňa 02.03.2016. V zmysle ustanovenia § 103 zákona č. 99/1963 Zb. Občiansky súdny poriadok (ďalej len „O.s.p.“), v nadväznosti na § 246c ods. 1 prvá veta O.s.p., súd kedykoľvek za konania prihliada na to, či sú splnené podmienky, za ktorých môže vo veci konať (podmienky konania). Jednou z podmienok konania je aj miestna príslušnosť. Podľa § 105 ods. 1 O.s.p. súd skúma miestnu príslušnosť prv, než začne konať o veci samej. Neskôr ju skúma len na námietku účastníka, ak ju uplatní najneskôr pri prvom úkone, ktorý účastníkovi patrí. Konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. (ustanovenie § 11 ods. 1 O.s.p.) V zmysle dikcie ustanovenia § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Ustanovenie § 246a ods. 2 O.s.p. stanovuje, že v konaní podľa III. hlavy tejto časti (správne súdnictvo) je miestne príslušný všeobecný súd navrhovateľa alebo krajský súd, v ktorého obvode je tento súd. Všeobecným súdom účastníka je súd, v obvode ktorého má občan bydlisko, ak nemá bydlisko, súd, v obvode ktorého sa zdržuje. (§ 85 O.s.p.) Podľa § 3 ods. 7 písm. h) zákona č. 371/2004 Z.z. o sídlach a obvodoch súdov Slovenskej republiky, obvod Krajského súdu v Prešove tvorí okrem iných aj obvod Okresného súdu Kežmarok. Krajský súd v Košiciach zistil, že navrhovateľka má bydlisko v obci T., ktorá sa nachádza v územnom obvode Okresného súdu Kežmarok, ktorý je v zmysle citovaných zákonných ustanovení jej všeobecným súdom. Z dôvodu, že všeobecný súd navrhovateľky je v obvode Krajského súdu v Prešove, na konanie a rozhodovanie o predmetnom opravnom prostriedku v zmysle § 246 ods. 1 O.s.p. a § 246a ods. 2 O.s.p. je príslušný Krajský súd v Prešove. Z vyššie zmienených dôvodov, ako i vzhľadom na skutočnosť, že súd ešte nezačal konať o veci samej (s prihliadnutím na § 105 ods. 1 O.s.p.) bola vec v súlade s ustanovením § 250d ods. 2 O.s.p. postúpená vecne a miestne príslušnému Krajskému súdu v Prešove. Poučenie: Proti tomuto uzneseniu odvolanie nie je prípustné.

